寄吳鈐幹
作者：高似孫
朝代：宋

paragraphs: 有偉千人傑，能爲萬里遊。
挂帆春背雁，問驛夜驚鷗。
道路空留滯，文章莫暗投。
九疑生雨遍，三峽带寒流。
采藥青神觀，題詩白帝樓。
乾坤供爛醉，星斗照閑愁。
漢已歸蕭相，天難壽武侯。
詞人頭欲雪，壯士淚如秋。
中下猶須策，西南夙倚籌。
有錢書盡買，滅虜志終酬。
猿破高唐夢，龍馴灧澦舟。
行人定安穩，夏近可歸不。